Virallinen lehti nro C 198 , 08/07/1996 s. 0206



B4-0737, 0787, 0799, 0815 ja 0827/96 Päätöslauselma Kudiratu Abiolan murhasta Nigeriassa Euroopan parlamentti, joka - ottaa huomioon aikaisemmat Nigeriaa koskevat päätöslauselmansa ja erityisesti 23. toukokuuta 1996 antamansa päätöslauselman ((Kyseisen päivän istunnon pöytäkirja, osa II, kohta 10 b)), A. on järkyttynyt 4. kesäkuuta 1996 tapahtuneesta Nigerian demokraattisesti valitun presidentin Mashood Abiolan puolison Kudiratu Abiolan murhasta, B. ottaa huomioon, että Kudiratu Abiola oli puolustanut miestään Mashoodia, joka pidätettiin ja vangittiin sen jälkeen, kun hän oli julistautunut 12. kesäkuuta 1993 pidettyjen, armeijan mitättömäksi julistamien presidentinvaalien voittajaksi, C. ottaa huomioon, että Nigerian opposition yhteenliittymä on tuominnut Kudiratu Abiolan surmaamisen poliittisena murhana, D. katsoo, että viime kuukausina oppositioon on kohdistettu lukuisia hyökkäyksiä, millä on luotu äärimmäisen epävakaa ilmapiiri, joka on saanut eräät opposition edustajat pakenemaan maasta, näiden joukossa Wole Sayinka vuonna 1994 ja tuoreempana tapauksena Anthony Enahoro, E. toistaa tuomitsevansa ogonien edustajien murhat, näiden joukossa Ken Saro- Wivan murha, F. katsoo, että kaksi vuotta vaaliprosessin brutaalin keskeyttämisen jälkeen sotilashallitus pysyy vallassa voimakeinoin ja että poliitikkojen ja kansalaisyhteiskunnan edustajien pidätykset ovat osoitus Nigerian sotilashallituksen epädemokraattisesta ja diktatorisesta luonteesta, G. on huolissaan Oil Watch Nigerian puhemiehen ja kansalaisvapauksien järjestön (CLO) ympäristöhankkeiden johtajan Nnimmo Basseyn pidätyksestä tämän ollessa matkalla alueelliseen konferenssiin, H. on järkyttynyt siitä, että Nigerian hallitus suhtautuu häikäilemättömän välinpitämättömästi demokratian, puolueettoman oikeusjärjestelmän, laillisuuden ja maan kansalaisten ihmisoikeuksien palauttamista koskeviin kansainvälisiin vetoomuksiin, I. on vakuuttunut siitä, että yhteiset kansainväliset pakotteet, joiden tavoitteena on Nigerian viranomaisten taloudellinen, diplomaattinen ja poliittinen eristäminen ja jotka pannaan täytäntöön tehokkaasti, voivat painostaa Sani Abachan hallitusta palauttamaan perustuslaillisen demokratian, 1. Tuomitsee Kudiratu Abiolan murhan ja ilmoittaa olevansa solidaarinen Mashood Abiolaa ja kaikkia niitä kohtaan, jotka Nigeriassa rohkeasti tuovat julki kannattavansa demokratiaa ja ihmisoikeuksien kunnioittamista; 2. Vaatii, että tämä poliittinen murha saatetaan päivänvaloon ja että syylliset saatetaan vastaamaan teoistaan; arvioi, että kansainvälisen tutkijalautakunnan olisi osallistuttava tutkimuksiin, jotta taataan tutkimuksen objektiivisuus; 3. Vaatii Nigerian viranomaisia siksi välittömästi perustamaan Kudiratu Abiolan murhaa, päällikkö Alfred Rewanin kuolemaa ja päällikkö Alex Ibruun kohdistettua hyökkäystä ja muita viime kuukausina suoritettuja hyökkäyksiä tutkivan lautakunnan ja ottamaan mukaan kansainvälisiä edustajia sen puolueettomuuden takaamiseksi; 4. Vaatii vapauttamaan kaikki poliittiset vangit, erityisesti Mashood Abiolan, Felix Ndamaigidian, Rebecca Onyabi Ikpen ja Nnimmo Basseyn; 5. Tuomitsee sen, että Nigerian hallitus jatkaa opposition ja kaikkien demokraattisten voimien brutaalia tukahduttamista ja kehottaa neuvostoa, komissiota ja jäsenvaltioita vahvistamaan epäröimättä ja viipymättä Nigeriaan kohdistuvat pakotteet ja valvomaan niiden tarkkaa noudattamista; 6. Kehottaa OAU:ta eristämään Nigerian poliittisesti; 7. Kehottaa puhemiestään välittämään tämän päätöslauselman neuvostolle, komissiolle, OAU:n pääsihteerille, Yhdistyneiden kansakuntien pääsihteerille, AKT-EU-yhteiskokouksen puheenjohtajille ja Nigerian sotilasviranomaisille.